**Statsbudsjettet 2013:**

**Bevarte arkiv er vår felles hukommelse.**

**Arkiv om alle!**

*Spørsmålet er: Hvem skal få bli inkludert* og hvem skal ekskluderes fra vår kollektive hukommelse? (Et romersk ordtak sier: Quod non est in actis, non est in mundo: den som ikke fins i arkivene, fins ikke). Vi ekskluderer veldig mange fordi fokus i vår arkivbevaring er så ensidig på myndighetenes arkiv gjennom lovverk, praksis og ressursinnsats. Vi trenger å sikre *helhetlig samfunnsdokumentasjon*. Det krever økte tilskudd til **privatarkivarbeid**.

ABM-utviklings rapport ”Til kildene. Kartlegging av regionale og lokale arkiver” *fra 2007 viser bl.a. at bevarte og tilgjengelige arkiv i for liten grad representerer en helhetlig og representativ samfunnsdokumentasjon. Viktige samfunnssektorer er for svakt dokumentert og det er store regionale skjevheter. A*rkivstatistikken viser at av den totale bestanden papirarkiv – i 59 arkivinstitusjoner – i fjor var bare 17 % fra privat sektor.

Et krafttak trengs derfor for at vi skal få en mer helhetlig samfunnsdokumentasjon.

Vi trenger en støtteordning for privatarkiv som er av en viss størrelse – ikke puslete 2 millioner kr. I fjor kom det f eks inn 65 søknader på over 20 mill. kr (og en del søker ikke fordi de vet de ikke vil nå opp fordi det er så lite midler) – støtteordningen bør økes til 15-20 millioner kroner årlig - for å kunne styrke innsatsen på privatarkivområdet i hele landet som forutsatt i kultur- og ABM-meldingene. Det bør også gis driftsstøtte over statsbudsjettet til flere ikke-statlige arkivinstitusjoner som arbeider med privatarkiv (i tillegg til de to som står der i dag: Arbeiderbevegelsens arkiv og bibliotek og Misjonsarkivet i Stavanger)

**Arkiv for alle!**

Arkiv er det stedet der man kan oppleve å møte autentiske stemmer fra fortida som snakker direkte til deg.Vi kan tilby følelsen av identitet, sted, historie og kultur, og personlig og kollektiv hukommelse, sier den kanadiske arkivforskeren Terry Cook. Han fortsetter:Det er dette som er hovedberettigelsen for arkiv for de fleste brukere - selv om vi også skal vedlikeholde etterrettelighet og administrativ kontinuitet for myndighetene og beskytte enkeltpersoners rettigheter.

Alle skal finne noe å identifisere seg med i arkivinstitusjonene. Da skal det ikke bare fins materiale om store menn og hva det offentlige har gjort. Nei, det må fins bevart materiale om bedrifter, bestemødre og oldemødre, om foreninger og vanlige folk som har bodd her før osv.

Skal vi få det slik, må institusjonene drive **bevaring, forskning og formidling** så de kan *gi kunnskap og opplevelse til folk*, fortelle historier fra arkivene og arkivenes verden i mange kanaler. Også de som ikke har tenkt å bli aktive arkivbrukere sjøl fortjener å *få del i* arkivdelen av kulturarven.

Det er behov for at Kulturrådets utviklingsrolle på arkivfeltet styrkes. I løpet av perioden 2003 – 12 har 30 mill. kr tilflytt arkivsektoren i utviklingsmidler fra ABM-utvikling/Kulturrådet. Vi trenger mer av dette!

Vi trenger ikke først og fremst økt tilsyn fra Arkivverket etter Riksrevisjonens rapport om kommunale arkiver, men økt kompetanse, veiledning og samarbeid. En femtedel av landets kommuner står uten tilknytning til noen arkivinstitusjon. **Sterke regionale institusjoner** trengs, ikke institusjoner skapt etter forvaltningstilhørighet. Nysæterutvalgets rapport bør fram fra skuffen og vi bør få i stand Utprøving av modeller for sterkere regionale arkivinstitusjoner, som arbeider med statlige, kommunale og private arkiv – og som formidler disse i sammenheng. Kulturrådet kan gis i oppdrag å stimulere og finansiere slike forsøk, jfr. ABM-utviklings rolle i museumsreformen.

F eks vil elektroniske arkiv forsvinne fra samfunnets kollektive hukommelse om de ikke aktivt bevares og vedlikeholdes. Arkivene fra privat sektor er enda mer utsatt enn de fra offentlig sektor. Da trengs sterke regionale institusjoner som kan bevare og formidle elektroniske arkiv. Støtte til utviklingsprosjekt for bevaring og tilgjengeliggjøring av elektronisk skapte arkiv, herunder for utvikling av verktøy og fellesløsninger er velkomne.

Vi trenger en nasjonal arkivpolitikk for å få utviklet virkemidler for å ivareta de roller arkivsektoren bør ha overfor samfunnet som helhet i forhold til å være *aktive samfunnsinstitusjoner* som sørger for helhetlig samfunnsdokumentasjon og driver forskningsbasert formidling.